31989R2122
L 203/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2122/89 НА КОМИСИЯТА
от 14 юли 1989 година
за изменение на Регламент (ЕИО) № 3440/84 по отношение прикрепянето на съоръжения към траловете, датските грибове и сходните мрежени уреди
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 170/83 на Съвета от 25 януари 1983 г. за установяване на общностна система за опазване и управление на рибните ресурси (1), изменен и допълнен с акта за присъединяване на Испания и на Португалия,
като взе предвид Регламент (ЕИО) № 3094/86 на Съвета от 7 октомври 1986 г., предвиждащ някои технически мерки за опазване на рибните ресурси (2), последно изменен с Регламент (ЕИО) № 4193/88 (3), и по-специално член 15 от него,
като има предвид, че консултациите в областта на риболова в протоците Скагерак и Категат се състояха с Норвегия и с Швеция в Брюксел през май 1982 г. и в Стокхолм през ноември 1988 г.; като има предвид, че вследствие резултатите от тези консултации е необходимо да се измени Регламент (ЕИО) № 3440/84 на Комисията (4) последно изменен с Регламент (ЕИО) № 955/87 (5)
като има предвид, че мерките, предвидени в настоящия регламент, са в съответствие със становището на Управителния комитет по рибни ресурси,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3440/84 се изменя, както следва:
1.
Следните параграфи се прибавят към член 5:
„6. Чрез дерогация от параграф 1 се забранява използването на покривала от типа А в Скагерак и в Категат.
7. В Скагерак и в Категат се забранява прикрепването на покривала към траловете с размери на окото на мрежата по-големи от 70 милиметра.“
2.
Член 6 се заменя със следния текст:
„Член 6
Усилващ ръкав
1. Усилващият ръкав е мрежа с цилиндрична форма, която обвива изцяло наконечника на трала и е прикрепена към него през определени разстояния. Той е най-малко със същите размери (на дължина и на широчина) като частта от наконечника на трала, към която е прикрепен.
2. Разпоредбите на параграфи 3 и 4 не се прилагат за Скагерак и за Категат.
3. Забранява се използването на повече от един усилващ ръкав с изключение на мрежените уреди с размери на окото равни или по-малки от 60 милиметра, при които могат да бъдат използвани два усилващи ръкава.
4. Разрешените размери на окото на мрежата са равни или двойни на тези на мрежата на наконечника. Ако се използва втори усилващ ръкав, размерите на окото трябва да бъдат 120 милиметра.
5. Разпоредбите на параграфи 6, 7, 8 и 9 се прилагат единствено за Скагерак и за Категат.
6. Забранява се прикрепването на усилващ ръкав към траловете с размери на окото на мрежата по-големи от 70 милиметра.
7. Забранява се едновременното използване на усилващ ръкав и покривало.
8. Забранява се използването на усилващ ръкав с размери на окото на мрежата по-малки от 80 милиметра.
9. Забранява се използването на повече от един усилващ ръкав с изключение на траловете с размери на окото на мрежата по-малки от 16 милиметра, при които могат да бъдат използвани два усилващи ръкава. По изключение от параграф 8, размерите на окото на мрежата на един от двата усилващи ръкава могат да бъдат по-малки от 80 милиметра, но не могат да бъдат под 35 милиметра.
10. Забранява се използването на усилващи ръкави, които се простират върху предната част на наконечника на трала.
11. Когато усилващият ръкав се състои от платна от мрежа с цилиндрична форма, тези части могат да се застъпват най-много до четири бримки в местата на прикрепване.
12. Усилващите ръкави прикрепени към траловете с размери на окото на мрежата по-големи от 60 милиметра не могат да покриват повече от два метра пред задната халка за вдигане на трала.
13. Чрез дерогация от параграф 1, усилващи ръкави по-малки от размерите на наконечника на трала могат да бъдат прикрепвани към мрежи с размери на окото на мрежата по-малки или равни на 60 милиметра.“
3.
следният параграф се прибавя към член 11:
„4. В Скагерак и в Категат барабанът не може да се простира в наконечника на трала на дължина по-голяма от тази на 20 бримки.“
Член 2
Настоящият регламент влиза в сила на тридесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 юли 1989 година.